b'\n_START_ARTICLE_\nAndrea Gabrieli\n_START_PARAGRAPH_\nAndrea Gabrieli (1510\xe2\x80\x931586) oli italialainen s\xc3\xa4velt\xc3\xa4j\xc3\xa4 ja urkuri. H\xc3\xa4n oli s\xc3\xa4velt\xc3\xa4j\xc3\xa4 Giovanni Gabrielin set\xc3\xa4.\n_START_SECTION_\nEl\xc3\xa4m\xc3\xa4\n_START_PARAGRAPH_\nGabrieli syntyi luultavasti Venetsiassa ja oli Adrian Willaertin oppilas. H\xc3\xa4n toimi Cannaregiossa urkurina ainakin 1550-luvulla. Vuonna 1562 Gabrieli vieraili Frankfurt am Mainissa ja M\xc3\xbcncheniss\xc3\xa4 Saksassa. Siell\xc3\xa4 h\xc3\xa4n yst\xc3\xa4vystyi Orlando di Lasson kanssa ja alkoivat vaihtaa musiikillisia vaikutteita kesken\xc3\xa4\xc3\xa4n. Gabrieli toimi my\xc3\xb6s opettajana, oppilainaan muiden muassa veljenpoika Giovanni Gabrieli, teoreetikko Lodovico Zacconi ja s\xc3\xa4velt\xc3\xa4j\xc3\xa4 Hans Leo Hassler, joka toi venetsialaisen tyylin Saksaan._NEWLINE_Vuonna 1566 Gabrieli valittiin Venetsian Pyh\xc3\xa4n Markuksen kirkon urkuriksi, jossa virassa toimi loppuel\xc3\xa4m\xc3\xa4ns\xc3\xa4.\n_START_SECTION_\nTeokset\n_START_PARAGRAPH_\nGabrielin s\xc3\xa4vellystuotanto on varsin suuri ja sis\xc3\xa4lt\xc3\xa4\xc3\xa4 sek\xc3\xa4 hengellist\xc3\xa4 ett\xc3\xa4 maallista vokaali- ja kuoromusiikkia, musiikkia kuorolle ja soittimille, ja my\xc3\xb6s pelkk\xc3\xa4\xc3\xa4 instrumentaalimusiikkia, joka oli tuolloin harvinaista. Vokaalimusiikkiin kuuluu yli sata motettia ja madrigaalia, sek\xc3\xa4 psalmeja ja messuja.'